b'\n_START_ARTICLE_\nStrah za metulje v nevihti\n_START_SECTION_\nVsebina\n_START_PARAGRAPH_\nZgodba je postavljena v \xc4\x8das 70. let 20. stoletja. Glavna oseba, Marko Hribernik, se iz Ljubljane odpravi na slu\xc5\xbeenje voja\xc5\xa1kega roka na obrobje Beograda. Nad voja\xc5\xa1kim \xc5\xbeivljenjem ni preve\xc4\x8d navdu\xc5\xa1en, prav tako nima velike \xc5\xbeelje spoznavati svojih kolegov v voja\xc5\xa1nici. \xc5\xa0e posebno ne mara oficirjev in ostalih nadrejenih, zato velikokrat opleta z jezikom. Vsaki\xc4\x8d je dele\xc5\xbeen kaznovanja, kar posledi\xc4\x8dno privede do tega, da postane med njimi \xc5\xbee poznan. Tako, ga po sre\xc4\x8dnem naklju\xc4\x8dju, eden izmed njih vklju\xc4\x8di v sodelovanje v voja\xc5\xa1kem klubu. Delovanje v klubu mu prinese \xc5\xa1tevilo novih nalog in odgovornosti, med njimi tudi organizacijo kulturne prireditve. Marko za\xc4\x8dne iskati dekleta, ki bi bila pripravljena na tem dogodku peti in plesati - tako na bli\xc5\xbenji gimnaziji spozna Ljiljano. Vanjo se zaljubi na prvi pogled, zato je \xc5\xa1e toliko bolj navdu\xc5\xa1en, ko jo v voja\xc5\xa1nici zagleda med dekleti, ki so se javila za nastop. Tudi ona ga takoj prepozna in tako se za\xc4\x8dne njuna ljubezenska zgodba. Delo v klubu Marku omogo\xc4\x8da ob\xc4\x8dasne izhode iz voja\xc5\xa1nice, ki jih vedno izkoristi za zmenke z Ljiljano. Njuna ljubezen je globoka, zelo mo\xc4\x8dna in tak\xc5\xa1na, kot ji tudi sama pravita, ki se zgodi samo enkrat v \xc5\xbeivljenju. Na za\xc4\x8detku vse te\xc4\x8de gladko, nato pa se za\xc4\x8dnejo stvari zapletati. Markovi izhodi iz voja\xc5\xa1nice postanejo omejeni in prepovedani; zaradi obto\xc5\xbeb pa je preme\xc5\xa1\xc4\x8den v voja\xc5\xa1nico v Albanijo._NEWLINE_Ljubezen glavnih junakov, se \xc5\xbee takoj po za\xc4\x8detku kaj hitro znajde na te\xc5\xbeki preizku\xc5\xa1nji. Poleg geografske razdalje jo ovirajo tudi ostale osebe vpletene v njun odnos ter neza\xc5\xbeeljeni ob\xc4\x8dutki nezaupanja. Zgodba se zaklju\xc4\x8di nekaj let kasneje, konec je oto\xc5\xbeen in ne povsem pri\xc4\x8dakovan.\n_START_SECTION_\nZbirka\n_START_PARAGRAPH_\nRoman je iz\xc5\xa1el v zbirki Beletrina._NEWLINE_Roman pripada trilogiji romanov v katero spadata tudi Lo\xc4\x8dil bom peno od valov in Muri\xc5\xa1a. Omenjena dela se med seboj ne povezujejo, vendar spadajo v trilogijo avtorjevih obljubljenih romanov.'